SKRIFTLIG FORESPØRGSEL P-0825/02

af Chris Davies (ELDR) til Kommissionen

(19. marts 2002)

Om: Jim Currie

Kun fire måneder efter sin fratræden besluttede Jim Currie, tidligere generaldirektør for Generaldirektoratet for Miljø, at indtræde i bestyrelsen for British Nuclear Fuels Ltd. Denne beslutning kan ikke undgå at vække bekymring med hensyn til en mulig interessekonflikt. Den vil skabe det indtryk, at Generaldirektoratet for Miljø er for tæt på industrien, og rejse tvivl med hensyn til Kommissionens upartiskhed i forbindelse med fastlæggelse af miljøpolitikken.

Under henvisning til den erklæring, som kommissær Wallström fremsatte for Europa-Parlamentet den 12. marts 2002, er Kommissionen forvisset om, at Jim Currie fuldt ud har opfyldt sin pligt i henhold til artikel 16 i Vedtægten for tjenestemænd i De Europæiske Fællesskaber?

Har Kommissionen opfordret Jim Currie til at nedlægge sit hverv og i benægtende fald, hvorfor ikke?

Svar afgivet på Kommissionens vegne af Neil Kinnock

(19. april 2002)

Tidligere tjenestemænd og andre, som har været, men ikke længere er beskæftiget i institutionerne, skal overholde tjenestemandsvedtægtens artikel 16 og 17.

Det hedder i artikel 16, at en tjenestemand efter tjenesteperiodens ophør skal overholde visse pligter såsom pålidelighed og tilbageholdenhed med hensyn til overtagelse af visse hverv eller funktioner.

Artikel 17 vedrører den nødvendige tilbageholdenhed med hensyn til oplysninger, den pågældende bliver bekendt med i forbindelse med udøvelsen af sine (tidligere) pligter.

I det specifikke tilfælde, som det ærede medlem nævner, kan Kommissionen bekræfte, at den er i færd med at undersøge, om den tidligere generaldirektør for Kommissionens Generaldirektorat for Miljø vil være i stand til at overholde de pågældende bestemmelser i tjenestemandsvedtægten (artikel 16 og 17), når han indtræder i bestyrelsen for British Nuclear Fuels Ltd som uafhængigt, ikke-ledende bestyrelsesmedlem. Denne undersøgelse forventes afsluttet i løbet af april. Kommissionen har i mellemtiden fået svar på sin skrivelse til den tidligere tjenestemænd, hvor denne anfører, at han endnu ikke har sagt ja til den pågældende post.

Kommissionen gør det ærede medlem opmærksom på, at den i forbindelse med behandlingen af sådanne sager forventer, at dens tjenestemænd afholder sig fra at tiltræde stillinger, som kan skabe en interessekonflikt i forhold til den tidligere ansættelse i Kommissionen. Den generelle betragtning er, at der består en sådan konflikt, hvis den nye aktivitet er relateret til en sag, som den tidligere ansatte havde ansvaret for i Kommissionen, og hvis aktiviteten betyder, at den pågældende handler imod Kommissionens holdning i denne sag. Samme situation opstår i tilfælde, hvor den pågældende kan udnytte fortrolige oplysninger, som han/hun er kommet i besiddelse af under udøvelsen af sine tidligere funktioner. Hvis Kommissionen har mistanke om, at disse bestemmelser er overtrådt, undersøger den med det samme sagen og tager om nødvendigt skridt til at straffe overtrædelsen.

Kommissionen foreslår i sit ændringsforslag til vedtægten for tjenestemænd i forbindelse med den administrative reform en yderligere styrkelse af artikel 16, således at en tidligere tjenestemand pålægges pligt til at underrette institutionen, hvis den pågældende overvejer at påtage sig en faglig aktivitet inden for to år efter tjenesteperiodens ophør. På samme måde foreslår Kommissionen, at artikel 17 styrkes i henseende til videregivelse af oplysninger, som endnu ikke er offentligt tilgængelige.